Boril Bulgariakoa

Boril (bulgarieraz: Борил) Bulgariako enperadorea (tsarra) izan zen 1207tik 1218ra. Bere aurrekoa Kalojanen arreba baten semea zen. Kaloyanen anaiak, Petri IV.a eta Ivan Asen I.a, bulgariar estatu independentea berrezarri zuten. 1207ko urrian Kalojan ustekabean hil ondoren, Boril bere alargunarekin ezkondu zen, Kumandar printzesa bat, eta tronua hartu zuen. Bere lehengusu Ivan Asenek (Geroko Ivan Asen II.a) Bulgariatik ihes egin zuen, Borilek bere posizioa sendotu zezan. Bere beste ahaideek, Strez eta Alexio "Eslaviarra", ez zuten errege legitimotzat hartu nahi izan. Strez Struma eta Vardar ibaien arteko lurraldeaz jabetu zen Serbiako Stefan Nemanjioren laguntzarekin. Alexio Eslaviarrak Rodope mendietan lortu zuen bere agintea, Henrike Flandriakoa Konstantinoplako Latindar enperadorearen laguntzarekin.

Borilek arrakastarik gabeko kanpaina militarrak garatu zituen Latindar Inperioaren eta Tesalonikako Erresumaren aurka bere erregealdiko lehen urteetan. 1211ko hasieran Bulgariako Elizaren sinodoa deitu zuen. Batzarrean, apezpikuek Bogomilak kondenatu zituzten heresiagatik. 1211 eta 1214 bitartean Vidinen bere aurka altxamendu bat izan ondoren, Andres II.a Hungariakoari laguntza eskatu zion, honek errefortzuak bidali zituelarik matxinada erreprimitzeko. 1213ko amaieran edo 1214ko hasieran Latindar Inperioarekin bakea sinatu zuen. 1216an Henrike hil eta Andres II.ak Hungaria gurutzada baten ondorioz utzi ondoren, Ivan Asen Bulgariara itzuli zen. 1218an Boril harrapatu eta itsutu zuen Tarnovon, boteretik kenduz.

 Erreferentziak 

 Kanpo estekak  

Kategoria:Bulgariako monarkak
Kategoria:Bigarren Bulgariar Inperioa